Document ID: 32008D0793

KOMISIJAS LĒMUMS
(2008. gada 1. oktobris)
par dažu dalībvalstu attaisnotajiem izdevumiem 2008. gadā, vācot un pārvaldot datus, kas vajadzīgi kopējās zivsaimniecības politikas īstenošanai
(izziņots ar dokumenta numuru K(2008) 4013)
(2008/793/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (1), un jo īpaši tās 24. panta 1. punktu,
tā kā:
(1)
Regulā (EK) Nr. 861/2006 paredzēti nosacījumi, ar kādiem dalībvalstis var saņemt Kopienas ieguldījumu to izdevumu segšanai, kuri radušies saistībā ar valsts programmām, kas paredzētas datu vākšanai un pārvaldībai.
(2)
Minētās programmas jāizstrādā saskaņā ar Padomes 2000. gada 29. jūnija Regulu (EK) Nr. 1543/2000 par Kopienas sistēmas izveidi to datu vākšanai un pārvaldei, kas vajadzīgi, lai īstenotu kopējo zivsaimniecības politiku (2), un saskaņā ar Komisijas 2001. gada 25. jūlija Regulu (EK) Nr. 1639/2001, ar ko nosaka Kopienas obligātās un paplašinātās programmas datu vākšanai zivsaimniecības nozarē un paredz sīki izstrādātus noteikumus par to, kā piemērot Padomes Regulu (EK) Nr. 1543/2000 (3).
(3)
Beļģija, Bulgārija, Dānija, Vācija, Igaunija, Grieķija, Spānija, Francija, Īrija, Itālija, Kipra, Latvija, Lietuva, Malta, Nīderlande, Polija, Portugāle, Somija, Rumānija, Slovēnija, Zviedrija un Apvienotā Karaliste ir iesniegušas valsts programmas 2008. gadam, kā noteikts Regulas (EK) Nr. 1543/2000 6. panta 1. punktā. Minētās dalībvalstis ir arī iesniegušas pieteikumus Kopienas finansiālā ieguldījuma saņemšanai.
(4)
Komisija ir izskatījusi dalībvalstu programmas un novērtējusi attaisnotos izdevumus.
(5)
Regulas (EK) Nr. 1543/2000 5. panta 1. punktā noteikts pamatojums Kopienas obligātajai programmai, kas ietver zinātniskajam vērtējumam noteikti vajadzīgo informāciju, un Kopienas paplašinātajai programmai, kurā bez obligātajā programmā ietvertās informācijas ir arī tāda informācija, kas varētu būtiski uzlabot zinātnisko vērtējumu.
(6)
Regulas (EK) Nr. 861/2006 24. panta 3. punkta b) apakšpunktā noteikts, ka Komisijas lēmumā jānosaka finansiālā ieguldījuma likme. Regulas (EK) Nr. 861/2006 16. pantā noteikts, ka Kopienas finanšu pasākumi pamatdatu vākšanas jomā nepārsniedz 50 % no valsts izdevumiem, kas radušies, īstenojot datu vākšanas un pārvaldības programmu. Regulas 24. panta 2. punktā noteikts, ka prioritāti piešķir darbībām, kas ir vispiemērotākās, lai uzlabotu datu vākšanu KZP vajadzībām.
(7)
Lai veicinātu valstu programmu īstenošanu, jāpiešķir avansa maksājums dalībvalstīm. Kopienas kopējo finansiālo ieguldījumu valstu programmās jāiemaksā, ja Komisija ir apstiprinājusi Regulas (EK) Nr. 1639/2001 6. panta 2. punktā minēto ikgadējo tehnisko ziņojumu un ar programmu saistītās izmaksas.
(8)
Šis lēmums ir finanšu lēmums Padomes 2002. gada 25. jūnija Regulas (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), 75. panta 2. punkta nozīmē.
(9)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Ar šo lēmumu katrai dalībvalstij paredz attaisnoto izdevumu apjomu un Kopienas finansiālā ieguldījuma likmes 2008. gadā, lai vāktu un pārvaldītu datus, kas vajadzīgi kopējās zivsaimniecības politikas īstenošanai.
2. pants
Lai segtu I pielikumā norādītos izdevumus, kas radušies, vācot un pārvaldot kopējās zivsaimniecības politikas īstenošanai vajadzīgos datus, var saņemt Kopienas finansiālo ieguldījumu, kurš nepārsniedz 50 % no attaisnotajiem izdevumiem obligātajai programmai, kas paredzēta Regulas (EK) Nr. 1543/2000 5. pantā.
3. pants
Lai segtu II pielikumā norādītos izdevumus, kas radušies, vācot un pārvaldot kopējās zivsaimniecības politikas īstenošanai vajadzīgos datus, var saņemt Kopienas finansiālo ieguldījumu, kurš nepārsniedz 35 % no attaisnotajiem izdevumiem paplašinātajai programmai, kas paredzēta Regulas (EK) Nr. 1543/2000 5. pantā.
4. pants
1. Kopiena pēc šā lēmuma paziņošanas dalībvalstīm izmaksā tās finansiālā ieguldījuma pirmo daļu 50 % apmērā no I un II pielikumā norādītā finansiālā ieguldījuma.
2. Dalībvalstis vēlākais līdz 2009. gada 31. maijam iesniedz:
a)
tehnisko ziņojumu, kas minēts Regulas (EK) Nr. 1639/2000 6. panta 2. punktā;
b)
pieteikumu par 2008. gadā radušos izdevumu atlīdzināšanu, tam pievienojot finanšu atskaiti un pavaddokumentus.
3. Kopienas ieguldījuma otro daļu izmaksā pēc 2. punktā minētās finanšu atskaites un tehniskā ziņojuma saņemšanas un apstiprināšanas.
5. pants
1. Lai aprēķinātu attaisnotos izdevumus saskaņā ar šo lēmumu, izmanto euro maiņas kursu, kas bija spēkā 2007. gada maijā.
2. Izdevumu deklarācijas attiecīgās valsts valūtā, ko saņem no dalībvalstīm, kuras nepiedalās ekonomikas un monetārās savienības trešā posma īstenošanā, konvertē euro pēc kursa, kāds ir spēkā mēnesī, kurā Komisija saņem minētās deklarācijas.
6. pants
Šis lēmums ir adresēts dalībvalstīm.
Briselē, 2008. gada 1. oktobrī

Labels: 12
15
6
20